**Урок беларускай мовы ў 11 класе (павышаны ўзровень)**

**Тэма. Словазлучэнне: віды, спосабы і сродкі сувязі слоў у словазлучэнні**

Задачы: сістэматызаваць, дапоўніць і замацаваць веды вучняў пра размежаванне словазлучэнняў і спалучэнняў слоў, пра тыпы словазлучэнняў паводле выражэння галоўнага слова (дзеяслоўныя, іменныя, прыслоўныя), у адпаведнасці з граматычным значэннем (азначальныя, акалічнасныя, аб’ектныя), у залежнасці ад характару сувязі паміж кампанентамі (сінтаксічна свабодныя і несвабодныя), паводле структуры (простыя і складаныя); удасканальваць навыкі вызначэння віду сінтаксічнай сувязі слоў у словазлучэннях (дапасаванне, кіраванне, прымыканне); развіваць здольнасць правільнага выкарыстання словазлучэнняў у маўленні, развіваць крытычнасць, самастойнасць мыслення, звязную мову, навыкі работы з заданнямі тэставай формы; выхоўваць паважлівае стаўленне да беларускай мовы.

Тып урока: камбінаваны

Тэхналогія: праблемнае навучанне.

Эпіграф:

Толькі тады веды робяцца нашым сталым

набыткам, калі мы прыходзім да іх,

здабываем іх самі

Я. Колас

Абсталяванне: Беларуская мова: вучэбны дапаможнік для 11 класа; лісты з надрукаваным матэрыялам –дадаткі № 1, 2 , памяткі № 1, 2, 3.

**Ход урока**

**І. Арганізацыйны момант.**

**ІІ. Матывацыйны этап урока.**

1. Выберыце правільны варыянт адказу на наступнае пытанне: ”Мэта вывучэння той ці іншай тэмы па беларускай мове?”

а) паўтарыць, сістэматызаваць, замацаваць і паглыбіць веды па канкрэтнай тэме;

б) пазнаёміцца з пэўным новым паняццем, тэмай.

2. Успомнім:

 Што такое словазлучэнне?

 Ці дастаткова тэарэтычных звестак у школьным падручніку?

3. Выкананне тэставых заданняў па тэме “Словазлучэнне”. Мэта: праверыць узровень засваення матэрыялу па дадзенай тэме. Гэта заданне можа выконвацца самастойна кожным вучнем з паслядоўнай праверкай па ключы або калектыўнай з паслядоўным тлумачэннем кожнага задання. (Дадатак №1)

Прамежкавая рэфлексія:

1) з якімі цяжкасцямі сутыкнуліся?

2) што трэба зрабіць, каб пазбегнуць гэтых цяжкасцей? (Вучні аналізуюць свой узровень ведаў па тэме і сваю дзейнасць на першым этапе ўрока)

**ІІІ. Падрыхтоўка да актыўнай вучэбна-пазнавальнай дзейнасці, актуалізацыя набытых ведаў, сфарміраваных уменняў і навыкаў.**

1. Зварот да эпіграфа

2. Вызначэнне пазнавальнай задачы, пазнавальны пошук.

Знайдзіце і выпішыце словазлучэнні (можна дыктаваць, можа быць запіс на дошцы, можна парпанаваць ліст з надрукаваным практыкаваннем): няхай растуць, шырокае поле, пяцьсот сорак другі, працаваць старанна, хадзіць па вуліцы, для таго каб, найбольш прыгожа, луг квяцісты, самы цёплы, поруч з домам, парассыпала пялёсткі, ідзе дождж, давайце друкаваць, разбегліся наўкол, мароз і вецер,пісьмо брата. Шырокае поле, працаваць старанна, хадзіць па вуліцы, парассыпала пялёсткі, разбегліся наўкол, мароз і вецер, пісьмо брата.

 Чым кіраваліся пры вызначэнні словазлучэнняў?

 Ці ўсе згодны?( Пабуджэнне да праверкі)

 Сфармулюйце тэму. (Вывад)

1. Словазлучэнне складаецца з двух ці больш самастойных слоў, якія звязаныпадпарадкавальнай сувяззю.

2. Словазлучэнне мае галоўнае і залежнае словы (кампаненты).

3. Пры дапасаванні і кіраванні паміж кампанентамі словазлучэння ёсць граматычная сувязь (залежнае слова стаіць у пэўнай форме пры галоўным: пры дапасаванні – у той жа самай форме роду, ліку і склону, што і галоўнае; пры кіраванні – у пэўным ускосным склоне).

 Чаму астатнія прыклады не з’яўляюцца словазлучэннямі?

Не з’яўляюцца словазлучэннямі:

1) няхай растуць, давайце друкаваць – формы загаднага і ўмоўнага ладоў дзеяслова;

2) пяцьсот сорак другі – састаўны лічэбнік;

3) для таго каб – састаўны злучнік;

4) найбольш прыгожа, самы цёплы – формы параўнання прыметніка і прыслоўя;

5) луг квяцісты, ідзе дождж – спалучэнне дзейніка і выказніка;

6) поруч з домам – самастойнае слова са службовым;

7) мароз і вецер – два самастойныя словы , звязаныя злучальнай сувяззю;

 А якія яшчэ спалучэнні слоў не з’яўляюцца словазлучэннямі?

(Вучні самі павінны назваць, бо паўтаралі, калі рыхтаваліся да ўрока.У слабым класе трэба прапанаваць памяткі на гэты пункт правіла).

8) ускладненыя простыя дзеяслоўныя выказнікі – пайду пагляджу, схадзі папытайся;

9) формы будучага часу дзеяслова – не буду чытаць, будзем пісаць;

10) спалучэнне з адасобленымі членамі сказа – свята, поўнае ўражанняў; ісці, абмінаючы глухія мясціны;

11) фразеалагізмы (яны не з’яўляюцца прадметам сінтаксісу і вывучаюцца ў фразеалогіі) – сядзець склаўшы рукі, лебядзіная песня, ахілесава пята, зорка першай велічыні.

3. Як класіфікуюць словазлучэнні? (Паводле выражэння галоўнагаслова, сэнсавых адносін, характару сувязі слоў (кампанентаў) і структуры).

Звярніцеся да матэрыялу памятак № 1, № 2 ”Класіфікацыя словазлучэнняў”, “ Віды сінтаксічнай сувязі слоў у словазлучэннях”:

а) прачытаць і зрабіць вывады для сябе (памяткі павінны быць у кожнага вучня на парце, а потым і ў канспекце);

б) што можаце дапоўніць да сказанага пра словазлучэнне?

 У залежнасці ад чаго падзяляюць словазлучэнні на дзеяслоўныя, іменныя, прыслоўныя?  Як вызначыць сінтаксічна свабодныя і сінтаксічна

непадзельныя словазлучэнні?

 Чым адрозніваюцца простыя і складаныя словазлучэнні?

 Як выяўляецца тып сінтаксічных адносін у словазлучэнні?

Фізкультмінутка.

**ІV. Этап замацавання набытых ведаў, уменняў і навыкаў.**

1. Выберыце з тэксту (тэкст запісаны на дошцы або на асобных лістках, якія знаходзяцца на парце кожнага вучня) і запішыце словазлучэнні, што адпавядаюць наступнай характарыстыцы:

а) словазлучэнне простае, свабоднае, дзеяслоўнае, акалічнасныя адносіны, прымыканне;

б) словазлучэнне простае, свабоднае, іменнае, азначальныя адносіны, дапасаванне;

в) словазлучэнне простае, свабоднае, дзеяслоўнае, акалічнасныя адносіны, кіраванне;

г) словазлучэнне простае, свабоднае, дзеяслоўнае, аб’ектныя адносіны, кіраванне.

Дождж перастаў нечакана. Разарваная хмара ссоўвалася за дальні лес, і неўзабаве сонца зноў заліло поле. Яно цяпер дымілася лёгкім туманам, і пасвятлелая зеляніна ажывала, выпроствалася і прагна ўбірала вільгаць. Усё змянілася ўвачавідкі: рунь пагусцела, заблішчалі краскі на ўзмежку, адальні ўзгорак нібы хто пафарбаваў (паводле Т. Хадкевіча).

Адказы: а) перастаў нечакана, заліло неўзабаве, заліло зноў, дымілася цяпер, убірала прагна, змянілася ўвачавідкі; б) разарваная хмара, за дальні лес, лёгкім туманам, пасвятлелая зеляніна, дальні ўзгорак; в) ссоўвалася за лес, дымілася туманам, заблішчалі на ўзмежку; г) заліло поле, убірала вільгаць.

2. Звернем увагу на памятку № 3 “Граматычныя асаблівасці словазлучэнняў у беларускай мове”. (Калектыўная праца па дадзеным матэрыяле: пераклад словазлучэнняў з асаблівасцямі кіравання.Вучні працуюць на гэтых лістах).

3. Пытанні для самаправеркі:

 Адзінкай якога раздзела мовазнаўства з’яўляецца словазлучэнне?

 Што такое словазлучэнне?

 Ці любое спалучэнне слоў з’яўляецца словазлучэннем?

 Пералічыце віды сінтаксічнай сувязі слоў у словазлучэнні?

 Паводле чаго адбываецца класіфікацыя словазлучэнняў?

**V. Этап праверкі ведаў.** Пошукавая самастойная дзейнасць: заданні тэставай формы (Дадатак 2). Магчымы варыянт: або тэматычны кантроль з праверкай настаўнікам задання ў кожнага вучня, або самаправерка па ключы і самаацэнка вучнямі сваёй дзейнасці.

**VI. Падвядзенне вынікаў урока.**

**VII. Рэфлексія.** Зыходзячы з мэт урока, акрэслім:

а) хто толькі атрымаў сёння тэарэтычную інфармацыю па дадзенай тэме – валодае ведамі;

б) хто можа веды прымяніць на практыцы – валодае ўменнямі;

в) хто можа смела адзначыць, што валодае навыкамі – веды, уменні, можа прымяніць у любой сітуацыі (даведзены да аўтаматызму).

Вывад: што неабходна зрабіць, каб удасканаліць свае веды па дадзенай тэме?

Заўвага: на ўдасканальванне ведаў, выпрацоўку ўменняў і навыкаў будзе адведзены час на дадатковых уроках (факультатыўных і стымулюючых занятках).

**VIII. Дамашняе заданне**. Вывучыць матэрыял параграфа №9 у падручніку і канспект (Памяткі № 1,2,3), практ. 69( падабраць і запісаць да прыведзеных словазлучэнняў сінанімічныя). Заўвага: астатнія практыкаванні ў падручніку па гэтай тэме можна паступова разглядаць на

наступных уроках для паўтарэння дадзенай тэмы.

Дадатак №1

Тэст па тэме “Словазлучэнне”

1. *Адзначце сцвярджэні, які адпавядаюць паняццю “словазлучэнне”:*

а) два ці болей слоў, якія стаяць побач;

б) два ці болей слоў, якія адносяцца да адной часціны мовы;

в) два ці болей слоў, звязаных граматычна;

г) два ці болей слоў, звязаных па сэнсе і граматычна.

2. *Што з пералічанага ніжэй не адносіцца да словазлучэнняў?*

а) спалучэнне дзейніка і выказніка;

б) спалучэнне аднародных членаў сказа;

в) склонавая форма назоўніка і прыназоўніка;

г) спалучэнне двух слоў, звязаных па сэнсе і граматычна;

д) складаная форма ступені параўнання прыметніка;

е) складаная форма ступені параўнання прыслоўя;

3. *Завяршыце пералік часцін мовы, якія могуць ужывацца ў ролі залежных слоў пры прымыканні: дзеяслоў неазначальнай формы,\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

4. *Падкрэсліце словазлучэнні:*

а) добрая вестка; ё) дабро і зло;

б) каля дуба; ж) паўтараць бясконца; в) кроплі дажджу; з) няхай прыедзе;

г) нізка над лесам; і) для таго каб; д) будзем думаць; к) на працягу дня;

е) сорак пяць; л) трава скошана.

*5. Адзначце словазлучэнні, якія адпавядаюць нормам беларускай мовы:*

а) выбачайце мне; д) два летніх дні;

б) дзякаваць брата; е) за пяць кіламетраў ад дома; в) дзякаваць брату; ё) два летнія дні;

г) у пяці кіламетрах ад дома; ж) выбачайце мяне.

6*. Закончыце азначэнні:*

а) дапасаванне – гэта спосаб падпарадкавальнай сувязі, пры якім….;

б) кіраванне -- гэта спосаб падпарадкавальнай сувязі, пры якім….;

в) прымыкане --- гэта спосаб падпарадкавальнай сувязі, пры якім….;

7. *Якія словазлучэнні адпавядаюць схеме: залежнае слова+ галоўнае слова?*

а) большасць вучняў; д) крыху павесялець;

б) велічынёю з яблык; е) радавацца вясне;

в) сестрына кніга; ё) рана пасаджаны.

г) дарога за лесам;

8. *Знайдзіце памылкі ва ўказанні спосабу сувязі слоў у словазлучэннях:*

а) крыўда на сябра (дапасаванне); б) пакрыўдзіць сябра (кіраванне);

в) напісаць выразна (прымыканне); г) напісаць выраз (кіраванне);

д) пакрыўджаны сябар (дапасаванне); е) выразнае напісанне (прымыканне).

9*. Адзначце словазлучэнні з сувяззю кіравання:*

а) верыць у лепшае; д) працаваць не стамляючыся;

б) вучыцца лепш; е) уверх па цячэнні;

в) вырабіць з бярозы; ё) зроблены вучнямі.

г) менш за месяц;

10. *Запішыце з дадзенымі словамі па тры словазлучэнні з рознымі спосабамі сувязі, укажыце від сувязі*: боршч, стомлены, вільготны.

Памятка №1

*Класіфікацыя словазлучэнняў*

1. Паводле выражэння галоўнага слова:

 дзеяслоўныя ( смяяцца гучна, прапанаваць вывучыць, сустрэцца ў метро, выхаваны з маленства, адрозніваючыся значэннем);

 іменныя : а) назоўнікавыя (уручэнне ўзнагарод, паварот улева, жаданне зразумець, школьная парта), б) прыметнікавыя ( поўны радасці, гатовы да змагання, заўсёды маўклівы), в) займеннікавыя

( нехта з нас, кожны восьмы, хтосьці з суседзяў), г) лічэбнікавыя ( другі ад мяне, трэці злева);

 прыслоўныя ( занадта небяспечна, сумна ад болю, вельмі ўдала).

2. *У адпаведнасці з граматычным значэннем* (сэнсавымі адносінамі, якія выражаюцца паміж словамі) :

 азначальныя : настольнік (які?) у клетку, дом (які?) насупраць, кусты (якія?) агрэсту, блакітная (якая?) сукенка;

 акалічнасныя : жыць (дзе?) недалёка, адкласці (на які час?) на паслязаўтра;

 аб’ектныя : сустракаць (каго?) сястру, выпіць (чаго?) квасу, ганарыцца (чым?) дасягненнямі.

3. У *залежнасці ад характару сувязі паміж кампанентамі*:

 сінтаксічна свабодныя , дзе кожнае слова захоўвае сваё лексічнае значэнне і выконвае ў сказе пэўную сінтаксічную функцыю: слухаць вучня, клапатлівыя бацькі, бегчы хутка;

 несвабодныя словазлучэнні, якія з’яўляюцца непадзельнымі, яны ўтвараюць сінтаксічнае адзінства і ў структуры сказа выступаюць як адзін член сказа :мужчына сярэдняга росту (азначэнне), дзве бярозы растуць (дзейнік), хлопцы надумаліся пайсці (выказнік).

Сінтаксічна непадзельнымі з’яўляюцца: 1) састаўныя ўласныя імёны (Мінскітрактарны завод, Старыя Дарогі, Вялікая Мядзведзіца); 2) састаўныя тэрміны – навуковыя паняцці з розных галін навукі і тэхнікі ( галосны гук, свісцячы зычны, ядомыя грыбы, сугліністая глеба); 3) перыфразы (чорнае золата—нафта, другі хлеб –бульба, лясная вяшчуня –зязюля, цар пушчы –зубр, карычневая чума –фашызм); 4) спалучэнні тыпу падарожжа (якое?) у адзін дзень (аднадзённае),дзеці (якія?) школьнага ўзросту; 5) колькасна-іменныя спалучэнні (тры алоўкі, абедзве сяброўкі, сем дзён); 6)састаўныя выказнікі (пачаць размаўляць, думаць будаваць, быць чулым, стаць майстрам).

4. *Паводле структуры:*

 простыя, якія складаюцца з двух самастойных кампанентаў (восеньскі ранак, прыйшоў раніцай, чытаць выразна, праверка заданняў);

 складаныя маюць у сваім саставе некалькі самастойных слоў ( прыгожая летняя кветка, працаваць на адноўленым заводзе, адрамантаваны школьны будынак, кватэра нумар трыццаць, даць абяцанне аказаць падтрымку).

Памятай! Простым з’яўляецца словазлучэнне, калі адзін з кампанентаў выражаны:

1) сінтаксічна непадзельным словазлучэннем: курсы (якія?) павышэння кваліфікацыі, два кілаграмы (колькі?) цукру;

2) фразеалагізмам: выразны (які?) адамаў яблык, мая (чыя?) лебядзіная песня, быць на віду (дзе?) у калектыве;

3) складанай формай: буду чытаць (што?) верш, самы дастойны (які?) вучань, сказаць (як?) найбольш выразна;

4) састаўным уласным іменем: удалы (які?) Новы год, родны (які?) Новы Двор, вядомы (які?) Мінскі аўтамабільны завод.

**Варыянт 1**

**1*. Адзначце сінтаксічныя канструкцыі, якія не з’яўляюцца словазлучэннямі:***

**1) будзем чакаць; 2) высокае дрэва; 3) самы прыгожы; 4) бегчы праз лес; 5) тым часам як.**

**2. Адзначце словазлучэнні, уякіх выдзеленыя словы з’яўляюцца галоўнымі: 1) пахне кропам; 2) пералётныя птушкі; 3) іскрыліся на галінах; 4) цягнуліся ўверх; 5) велічна трымалася.**

***3. Адзначце несвабодныя словазлучэнні:***

**1) ісці напрасткі;2) клапаціцца пра бацькоў; 3) даць драпака; 4) кату па пяту; 5) варона загуменная.**

***4. Адзначце простыя словазлучэнні:***

**1) намаляваць белыя рамонкі; 2) зрабіць на скорую руку; 3) вучань дзясятага класа; 4) прыехаць у Вялікае Мажэйкава; 5) кучаравіліся абапал дарог.**

***5. Адзначце словазлучэнні з аб’ектнымі адносінамі паміж словамі:***

**1) бераг ракі; 2) накапаць бульбы; 3) выпіць малака; 4) пазычыць хлеба; 5) убачыць заўтра.**

***6. Адзначце іменныя словазлучэнні:***

**1) дзявяты клас; 2) прыселі адпачыць; 3) даражэйшыя за ўсіх; 4) рана вясною; 5) хтосьці з нас.**

***7. Адзначце прыслоўныя словазлучэнні:***

**1) жнівеньскі дзень; 2) распраўляць крылы; 3) дзесьці за горадам; 4) запомніў назаўсёды;**

**5) нечакана для нас.**

***8. Адзначце словазлучэнні, у якіх сувязь паміж словамі – кіраванне:***

**1) моцны лівень; 2)пахла канюшынай; 3)водар медуніцы; 4) змывае са сцежкі; 5) хутка насоўваліся.**

***9. Адзначце словазлучэнні, у якіх сувязь паміж словамі – прымыканне:***

**1) знікла раптоўна; 2) незлічоныя раўчукі; 3)сустрэцца зімою; 4) хадзілі навокал; 5) закінуты здаўна.**

***10. Адзначце словазлучэнні з граматычнымі памылкамі:***

**1)выбачайце Івана;2)тужу па вясне;3)дзівіцца над малым;4)тры дня;5)падрыхтавацца да ўрока.**

**Варыянт 2**

***1. Адзначце сінтаксічныя канструкцыі, якія не з’яўляюцца словазлучэннямі:***

**1) бяроза жоўтая; 2) згодна з праграмай; 3) чытаць выразна; 4) пяцьсот восемдзесят сем;**

**5) ускраіна лесу.**

***2. Адзначце словазлучэнні, уякіх выдзеленыя словы з’яўляюцца галоўнымі:***

**1) спазналі шчасце; 2) струменіць з-пад карэння; 3) ціха спявалі; 4) вялікія магчымасці;**

**5) пакланяліся дубу.**

***3. Адзначце несвабодныя словазлучэнні:***

**1) расці ўшчыльную; 2) кот наплакаў; 3) ехаць наперарэз; 4) падаць духам; 5) абое рабое.**

***4. Адзначце складаныя словазлучэнні:***

**1) мастацкі кіраўнік тэатра; 2) працаваць як мокрае гарыць; 3) знаёмая з дзяцінства вуліца;**

**4) высіцца Курган Славы; 5) плывуць каля сонца.**

***5. Адзначце словазлучэнні з азначальнымі адносінамі паміж словамі:***

**1) працаваць якасна; 2) смуга сонца; 3) купіць падарунак; 4) бязвоблачнае неба; 5) мядзведжы след.**

***6. Адзначце іменныя словазлучэнні:***

**1)зжатае жыта; 2)бег не спыняючыся; 3) нешта незнаёмае; 4) па-свойму прыгожы; 5) далёка ад вёскі.**

***7.Адзначце прыслоўныя словазлучэнні***

**1) зацвітае на ўзлессі; 2) меданосны чабор; 3) ляцець высока; 4) разам з дзецьмі; 5) позна вечарам.**

***8. Адзначце словазлучэнні, у якіх сувязь паміж словамі – кіраванне:***

**1) піць расу; 2) удар грому; 3) мутна-жоўтая вада; 4) ляцелі на рэчку; 5) глядзеў услед.**

***9. Адзначце словазлучэнні, у якіх сувязь паміж словамі – прымыканне:***

**1) сонечны бляск; 2) змянілася ўвачавідкі; 3) ішлі напрасткі; 4) песні птушак; 5) усыпаны кветкамі.**

***10. Адзначце словазлучэнні з граматычнымі памылкамі:***

**1) сумую па маме; 2) забыцца на ўсё; 3) пісаць па адрасе; 4) не спаць па начам; 5) жаніцца на аднакурсніцы.**